Imtella' Awwissu 2, 2021 - Aġġornata 2 Ta' Awwissu, 2021 1:23pm Missier ta' 38 sena minn Ħal Qormi tpoġġa taħt probation għal tliet snin wara li ammetta li l-Ħadd bagħat lil erba' minn sebgħa minn uliedu jisirqu ġugarelli minn ħanut f'San Ġwann. Isem ir-raġel li ma jaħdimx mhux jixxandar biex ma tinkixifx l-identità ta' wliedu inkluż il-minuri li għandhom bejn 5 u 11-il sena. L-Ispettur Matthew Grech xehed li l-Pulizija ġiet mgħarrfa dwar serq minn dar u ħanut f'San Ġann għall-ħabta tal-10.00 a.m. Filmati meħuda minn cameras tas-CCTV ikkonfermaw is-suspett tal-pulizija. Huwa qal li r-raġel daħal fil-ħanut mal-erba' wliedu żgħar li fi kliemu dehru mqabbda jaqbdu l-affarijiet minn fuq l-ixkafef u jitfgħuhom fil-bwiet tagħhom. Huwa żied jgħid li l-Pulizija intervjeniet biex twaqqaf lis-suspettat waqt li wliedu, ta' 5, 8, 9, u 11-il sena ġew afdati fil-kura ta' ommhom. Il-missier li qal li tilef xogħlu minħabba l-pandemija, kien akkużat b'serq ta' ġugarelli u tagħmir elettroniku. Huwa ġie mixli wkoll li naqas milli jieħu ħsieb kif xieraq lil erba' wliedu li għadhom taħt l-età. Il-Qorti ppreseduta mill-Maġistrat Charmaine Galea poġġiet lir-raġel fuq ordni ta' probation għal tliet snin u ħeġġitu biex jindirizza l-problemi personali tiegħu. Il-qorti ġiet mgħarrfa li wliedu qed jiġu segwiti minn għadd ta' social works. Ir-raġel kien assistit mill-Avukat Arthur Azzopardi.